google/wiki40b huggingface dataset:
Thermos (Aitolia)

Thermos (også kjent som Thermon eller Thermum) var en oldtidshelligdom i Hellas som tjente som et fast møtested for det aitoliske forbundet. Stedets viktigste fokus var tempelet for Apollon Thermios, berømt for sine arkaiske metoper av terrakotta dekorert med malte scener fra gresk mytologi og som var blant de tidligste eksemplene på denne formen for kunst i Hellas.
Thermos var allerede et viktig regionalt senter i forhistorisk tid: en lang bygning med apsis (med en avrundet ende, elliptiske og kvadratiske hus med funn av keramikk i den midterste helladiske tradisjon sammen med import av keramikk av høy kvalitet fra Mykene som alle kan bli datert til sen helladisk tid, selv etter ødeleggelsen av de mykenske palassene da et fint kratér (stor bolle), dekorert med krigere i samme stil som den velkjente krigervasen som ble funnet av Heinrich Schliemann ved Mykene, ble fraktet til dette stedet.
En stor rektangulær bygning som ligger under Apollontempelet var lenge tenkt som å demonstrere den hypotetiske utviklingen av den arkaiske greske tempelformen fra mykenske palass med tillegget av en peristyl (søylegang). Nyere utgravninger, utført av professor I. Papapostolou for Athens arkeologiske samfunn (Archaiologike Etairia Athenon), har derimot vist til at bygningen sannsynligvis er reist ved slutten av den mykenske perioden rundt 1000-900 f.Kr. og at den underlige hesteskoformete rammen av steinheller som synes omgi megaron var satt på plass etter at megaron var gått ut av bruk, og sist at det brente lag av typisk ofring fra sen geometrisk tid (800-700 f.Kr.), dokumentert ved mange greske helligdommer som Olympia og Delfi, kommer mellom steinhellene og fundamentering av det arkaiske tempelet som bærer de malte metopene. Således, selv stedet med tempelet øyensynlig var av stor betydning fra i det minste slutten av den mykenske perioden var det ingen demonstrert arkitektonisk fortsettelse.
Thermos var ikke en by i meningen av en oppbygd urbant senter som Athen, Argos eller Korint, og fram til en sen dato var det aitoliske forbundet en løs sammenslutning med stammetilknytning heller enn en form for sammenslutning av bystater. Det er ikke kjent om helligdommen hadde en formell grense før den hellenistiske perioden da betydelige festningsmurer med porter og tårn ble bygget på tre sider av inngjerdingen. På samme tid ble tre lange stoas (verandralignende haller) bygd innenfor grensen og en vannkilde sør for tempelet (kanskje den opprinnelige grunnen til tempelet ble bygget her) ble inngjedet til å danne en fin steinkantet basseng.
Folket i Aitolia på denne perioden prydet helligdommen med et forbausende antall bronsestatuer, men i dag er det kun noe få fragmenter igjen, finger og tær eller hestehover, foruten marmorfundamentene som de sto på som kan illustrere denne rikdommen.
Albin

Etymologi

Albin har latinsk opprinnelse (Albinus) og er dannet av latinske albus, «hvit».
Gemma Ward

Karriere

16 år gammel ble Ward den yngste modellen som ble listet som en av de ni «it girls» i modellverdenen kåret av amerikanske Vogue. Hun har gått på catwalken for mange designere som Versace, Gucci, Chanel, Valentino, Alexander McQueen og mange flere. Hun har også vært med i reklame for Prada-vesker som kunne sees i magasiner over hele verden sommeren 2007.
Ward har prydet forsidene på magasiner som Vogue, W og TIME Magazines «Stil og design»-nummer. I september 2004 ble Ward den yngste motemodellen som har vært på forsiden av den amerikanske utgaven av Vogue. I tillegg var hun den første modellen som ble avbildet på omslaget av magasinet Teen Vogue. Til sammen har hun vært på coveret til 24 Vogue-magasiner verden over.
Hun har arbeidet for Balenciaga, Burberry, Calvin Klein, Christian Dior, Dolce & Gabbana, Hermes, Jean-Paul Gaultier, Jil Sander, Jill Stuart, Karl Lagerfeld, Louis Vuitton, Prada, Swarovski, Valentino og Yves Saint-Laurent.
Av Forbesmagasinet ble hun i juli 2007 kåret til den tiende best betalte modellen i verden etter Daria Werbowy, Karolina Kurkova, Natalia Vodianova, Carolyn Murphy, Alessandra Ambrosio, Adriana Lima, Heidi Klum, Kate Moss og Gisele Bundchen.
I 2008 spilte hun rollen som Jackie i filmen The black balloon
Den 73. Oscar-utdelingen

Vinnere og nominerte

Vinnere i uthevet skrift
Barberkniv

En barberkniv, også kalt rakekniv, er en meget skarp spesialkniv til våt-, av og til også til tørrbarbering. 
Den består av et avlangt stålblad (vanligst er 16mm vidde) som kan foldes inni et håndtak. Bladet er som oftest laget av ikke-rustfritt såkalt AHSS-stål med hulslipt egg. Håndtaket er laget av tre, horn, perlemor, bakelitt, celluloid, skilpadde eller plast. Slike barberkniver var dominerende i det 19. århundre. 
Til forskjell fra en barberhøvel, pådrar man seg ingen ytterlige kostnader ved anskaffelse av en barberkniv. I tillegg gir den visstnok grundigere barbering. Dog kreves det en viss øvelse for å unngå skader. Bladet må strykes før hver bruk på en strykereim og må slipes med jevne mellomrom for å beholde bladets skarphet. 
De første smale, foldbare barberkniver ble solgt av en produsent fra Sheffield, England, omkring 1680.
Det finnes også barberkniver med utskiftbart blad. I Norge må frisørsalongene bytte blad etter hver kunde.
Reformpartiet (1974–1975)

Reformpartiet var en kortlivet utbrytergruppe fra Anders Langes Parti som ble grunnlagt den 31. august 1974. Reformpartiet ble grunnlagt i Voksenåsen i Oslo, under ledelse av Kristofer Almås, Carl I. Hagen og andre «moderate» avhoppere.
Det ble aldri registrert som offisielt parti, og allerede året etter valgte man å bli en del av Fremskrittspartiet igjen. Blant medlemmene av Reformpartiet var Frps mangeårige formann Carl I. Hagen.
Hans Heyerdahl

Utdannelse

I 1873 studerte Heyerdahl ved Tegneskolen i Kristiania under Peder Cappelen Thurmann som forklarte ham Düsseldorfernes stil. Fra 1874 til 1877 studerte han under Ludwig von Löfftz og Wilhelm von Lindenschmit den yngre ved Akademie der Bildenden Künste i München sammen med Eilif Petersen (1852–1928).

Kunstnerskap

Fra 1878 til 1882 var han i Paris og innledet med gullmedalje under Verdensutstillingen i Paris (1878) for Adam og Evas fordrivelse fra Paradiset. Debuten kom under Salon des Beaux Arts i Paris med komponisten Johan Svendsen (1840–1911). Hans ble påvirket av Léon Bonnats skole, der friluftsmaleriet står sentralt. For Det døende barn (1881) mottok han Grand Prix du Florence på Salonen i Paris og stipend for to års opphold i Firenze. Dit reiste han samme høst, og ble boende og arbeide der fram til 1884.
Fra 1884 til 1900 arbeidet Heyerdahl i Kristiania. Somrene ble tilbrakt i Åsgårdstrand der han møtte unge lovende Edvard Munch (1863–1944).  Heyerdahl ble en viktig representant for realismen i norsk kunst, og utførte portretter (blant annet av Frits Thaulow (1885, finnes hos Nasjonalgalleriet), Knut Hamsun og Henrik Ibsen (1893 eller 1894, finnes hos Nasjonalmuseet) og landskaper, samt flere nordiske historiske motiver.
Fra århundreskiftet arbeidet Heyerdahl omkring seks år i Paris og laget mollstemte vinterbilder påvirket av nordisk nyromantikk. Heyerdahl ble 21. januar 1904 ridder av St. Olavs Orden «for fortjenstfuld kunstnerisk virksomhet». Den største offentlig tilgjengelige samlingen av Heyerdahls bilder finnes i Heyerdahlrommet i Drammens Museum. Her henger 36 av hans bilder. Samlingen er består i hovedsak av en testamentarisk gave fra grosserer P. H. Mathiessen i 1948. Flere av hans viktige arbeider kan sees i Nasjonalgalleriet (bl.a. Svart-Anna). Hans Heyerdahls bilder omsettes jevnlig på kunstauksjoner til høye priser.
Anna Bogunovic Jakobsen

Idrettskarriere

Jakobsen vant sjukamp ved NM i mangekamp 2014 i Nittedal, med 3822 poeng.
Oxylopsebus

Utseende

En middelsstor, slank, blank, mørkbrun trebukk med reduserte dekkvinger. Antennene er tynne og omtrent så lange som kroppen. Hodet har litt utstående fasettøyne og er noe bredere enn pronotum. Dette er lengre enn bredt, bredest bakerst, stegvis avsmalnende forover, den fremre delen danner en nokså lang, jevnbred "hals". Dekkvingene er tilspissede, og møtes i sømmen bare helt foran, bakover mer og mer sprikende, spissen når til omtrent to tredjedeler av bakkroppens lengde. Beina er nokså lange med noe klubbeformede lår.

Utbredelse

Arten er bare kjent fra Bolivia.
Universitetet i Mosul

Universitetet i Mosul (arabisk: جامعة الموصل, Jaama Al Mosul) er et av de største og eldste universitetene i Irak. Universitetet ligger i Mosul, hvor det ble etablert i 1967. Det har 19 fakulteter på tre campuser og er i antall fakulteter et av de største i hele Midtøsten. Det har 17 000 studenter og ca. 750 ansatte.
Carl August Veigård

Carl August Veigård (født 15. april 1927) har vært både leder og bystyrerepresentant for Bodø Høyre.
Carl av Danmark

Prins Carl av Danmark-Norge (født 26. oktober 1680 på Københavns slott, død 8. juni 1729 på Vemmetofte), var sønn av kong Christian V og dronning Charlotte Amalie, og dermed en yngre bror til den senere Frederik IV.

Biografi

Hoffmester Johan Georg Holstein sto for oppdragelsen av prinsen sammen med geheimeråd Christian Siegfried von Plessen. Holstein ble senere avløst i sin stilling av greve Carl Ahlefeldt. Tysk spillet en hovedrolle i undervisningen, men den danske bibel ble også studert. Prinsen var sykelig av natur, og blant annet derfor ble han han sendt på en utenlandsreise med hoffpredikant Bartholomæus Deichman samt hoffmester Carl Ahlefeldt, til varmere strøk i Montpellier og Italia. Han skulle så vidt muligt unngå hoffene og hovedestedene, hvor oppholdene hverken kunne gagne hans studier eller religiøsitet. Etter 4 år i utlendighet vendte han hjem i april 1699.
Frederik IV skjenket i 1703 Jægerspris slott og gods på livstid. Carl fikk bygget slottet om med fløyer og tårn, så det fremsto i en mere symmetrisk barokkstil. Etter sin mor arvet han i 1714 Vemmetofte og Højstrup på Sjælland, samt Charlottenborg slott og noen mindre eiendommer. Han eide også et lyststed, den såkalte Prinsens Have, utenfor Nørreport, senere kjent under navnet Blågård (i dag Blågårds Plads).
Carl tok sjelden, eller aldri del i statsanliggender. Han var i 1701 blitt valgt til koadjutor i stiftet Lybek, og i 1705 til biskop samme sted. Han måtte dog gi avkall på stillingen i bytte mot årlig pengevederlag fra England og Holland. Han tilbrakte derfor sitt liv som en stillferdig godseier, som gjerne hjalp sine bønder og virket for å fremme undervisningen blant dem, blant annet ved å oppføre skolehus.
Han ble med tiden temmelig tunghørt, men så lenge helsen sto til holdt han av både jakt og ridning. Han holdt en imponerende stall med 70-80 hester, og brukte bestemte hester til hver ukedag. Etter tidens mote syslet han også med alkymi.

På Vemmetofte

Da Frederik IV i 1721 giftet seg med Anna Sophie Reventlow, samme år som dronning Louise døde, oppsto det gnisninger mellom brødrene. Prins Carl tok nå sammen med sin søster Sophie Hedevig fast opphold på Vemmetofte, hvor de utfoldet seg i et forholdsvist rikt og kostbart hoffliv med overkammerherre Carl Adolf von Plessen som hoffsjef. Denne skulle ha hatt så meget makt over Carl at Frederik IV en dag utbrøt: «Der kommer Prins Pless med min Broder Carl».
Carl forliket seg omsider med sin bror kongen, og sto tillikemed fadder til et av Anna Sophies barn med ham. Han døde ugift den 8. juli 1729, og ble begravet i Roskilde domkirke. Sophie Hedevig arvet både besittelser og en betydelig gjeld etter ham, som hun betalte av på og som stort sett var ute av verden da hun døde 6 år senere.
Panotti

Panotti (Panotii eller Panotioi, (gr. πᾶν og οὖς = alle ører) var en mytisk skapning med ekstraordinært lange ører, så store at de kunne dekke hele kroppen.
Megasthenes beskrev enotokoiterne som storørede, indiske sagnvesener. Kan hende har fantasien kommet i sving ved synet av folk som har hengt tunge gjenstander i øreflippene for å få disse større. I det 1. århundre omtales de av geografen Pomponius Mela som sanaler. Disse var bosatt langt mot nord, ved den store fruktbare øy, Codanovia i Codanusbukten, som kan hende er identisk med Skåne og Østersjøen, mens som også kan sikte mot Slesvig-Holstein, ettersom det er områder som betegnes som øyer ved flo, og sammenhengende land ved fjære. De levde av sumpfugleegg og havre. Dessuten var det blant dem folk med hesteføtter, hippopoder.
Det dominerende navnet er Panotti. I middelalderens europeiske forestillningsverden folk med så store ører at de om natten kunne bruke det ene øret som liggeunderlag, mens de dro det andra øret over seg som et teppe.
Truls Engen Korsæth

Karriere

11. april 2015 tok Korsæth en tredjeplass i U23-utgaven av vårklassikeren Flandern rundt.
To måneder senere, under NM i landeveissykling 2015 tok Korsæth gullmedalje i lagtempo og sølvmedalje i fellesstart for U23, samt bronsemedalje i individuell tempo for seniorer. Bronsemedaljen holdt samtidig til gull i U23-klassen.
Under U23-VM i landeveissykling var Korsæth 15 sekunder i fra medalje, men endte på en 4.-plass 36 sekunder bak gullvinneren Mads Würtz Schmidt fra Danmark.
Han gjorde seg bemerket under landeveisrittet under VM i Doha 2016 der han var hjelperytter for Alexander Kristoff og endte opp på 16.-plass i sitt første senior-VM.
Haagkonvensjonen av 25. oktober 1980

Haagkonvensjonen av 25. oktober 1980 regulerer situasjonen der barn er ulovlig bortført mellom land som har tiltrådt avtalen, samt ved tilbakeholdelse etter et lovlg utenlandsopphold.
Hovedregelen er snarest mulig tilbakeføring til barnets bostedsland.
En tilbakeføring skjer kun dersom innføringen er ulovlig, barnet har fast bopel i et konvensjonsland før bortføring og barnet er under seksten år.
Malthodes flavoguttatus

Utbredelse

Malthodes flavoguttatus finnes i Europa. Finnes i Norge, utbredt, men ikke vanlige.

Levevis

De voksne (imago) finnes i juni, juli og ut i august. De observeres vanligvis på trær og busker, men oppsøker også blomster. Både larver og voksne er rovdyr og lever av andre mindre dyr.
En bärs med Nefertite

En bärs med Nefertite er et musikkalbum med Stefan Sundström, utgitt i 1990.
Damhead Creek gasskraftverk

Damhead Creek gasskraftverk er et varmekraftverk ved Damhead Creek i England, Storbritannia. Det har en installert produksjonskapasitet på 792 MW, og er utstyrt med gassturbiner. Brenselkilden er naturgass.
De totale CO2-utslippene i 2008 var ca. 2 108 072 tonn, noe over 2007-nivået og nesten dobbelt så mye som kvotemålet for 2008.
Aleksandra land

Aleksandra land (russisk Земля Александры , Zemlja Aleksandry) er en stor øy i Frans Josefs land i Russland. Om en unntar Victoriaøya, som ligger mye lenger vest, er øya den vestligste i Frans Josefs land. 
Det høyeste punktet på øyen er 382 meter. Sundet Cambridge Channel (Proliv Kambritch) ligger mellom Aleksandra land og Georg Land.
Øya har to nes som peker sørover på sørkysten, Kapp Lofley og Kapp Ludlow. Et annet nes peker vestover og heter Kapp Mary Harmsworth, det vestligste punktet i det egentlige Frans Josef Land.
Aleksandra land ble navngitt av den østerriksk-ungarske nordpolekspedisjonen til ære for storhertuginne Aleksandra Pavlovna av Russland (1783-1801), som ble erkehertuginne av Østerrike da hun giftet seg med erkehertug Josef, pfalzgreve av Ungarn.

Historie

Den russiske sjøfareren Valerian Albanov av «Svjataja Annet» nådde Kapp Mary Harmsworth på Aleksandra land i 1914 etter en lang og tragisk reise over polisen. Kapp Mary Harmsworth er kalte opp etter konen til Alfred Harmsworth, et medlem av Royal Geographical Society som var hovedsponsor for Jackson-Harmsworth polekspedisjon til Frans Josefs land i 1894.
Nagurskaja er en russisk base som ligger på øyen. Han ble oppkalt  etter flypioneren Jan Nagórski, og var en av de viktigste værstasjonene på øygruppen under den kalde krigen. Basen har en 1500 meter lang flystripe på snøen. Et lastefly av typen Antonov An-72 kræsjet da det skulle lande på Nagurskaja 23. desember 1996.
Caroline Herschel

Tidlig liv

Herschel var født i Hannover og hennes foreldre var Isaak Herschel og Anna Ilse Moritzen. Faren var av jødisk opprinnelse. Hun hadde en bror med navn William Herschel.
Da Herschel var 10 år fikk hun tyfus, noe som gjorde at hun sluttet å vokse, og ble bare ca. 129 cm høy. På grunn av dette trodde ikke familien hennes at hun noen gang kom til å bli gift, og at det var best for henne at hun forble stuepike. I stedet ble hun en utmerket astronom i samarbeid med sin bror William.

Astronomisk arbeid

Williams interesse for astronomi startet som en hobby, og han holdt mange foredrag for familien om det han fant ut. Etter hvert ble Caroline like interessert som William. Etter hvert som William utviklet seg i bruk av teleskop, ble Caroline hans assistent.
Når hun hadde tid, studerte hun himmelen med et 27-tommers newtonsk teleskop. Med dette teleskopet oppdaget hun sin første komet i 1786. I perioden 1786-97 oppdaget hun åtte kometer. 
I 1797 fikk Caroline en viktig oppgave av William. William hadde funnet ut at John Flamsteeds stjernekatalog hadde mange uoverensstemmelser, og han ville at Caroline skulle finne alle forskjellene og feilene. Resultatet av dette ble at denne katalogen, Catalouge of Stars, ble utgitt på nytt i 1798, og inneholdt en indeks av hver observasjon av hver stjerne skrevet av John Flamsteed, en liste med skrivefeil og en liste med over 560 stjerner som ikke hadde blitt inkludert tidligere. 
Da William døde i 1822, fortsatte Caroline med sine astronomiske studier, blant annet å bekrefte og kontrollere sin nevø John Herschels arbeid. I 1828 fikk hun Royal Astronomical Societys gullmedalje for sitt arbeid. Ingen kvinne hadde før blitt tildelt denne prisen. 
I 1835 fikk hun sammen med Mary Somerville æresmedlemskap i Royal Astronomical Society. Hun ble også valgt som medlem i Royal Irish Academy. I 1846 fikk ble hun tildelt gullmedalje for vitenskap av kongen av Preussen.
Hun døde i Hannover den 9. mars 1848. Hun er gravlagt i Hannover, på kirkegården i Gartengemeinde.
Stor-Johan

Visan om Stor-Johan

Ei vise jag nu sjunga vill, //om ni vill høra på.

Den handler om de tatere // som øst i Solør fær.

Ja, et slags folk vi haver fått //om vi vil regne stor og smått,

som trakter efter rikedom //men ingen rikdom får.
Ja, Stor-Johan jeg nevne vil, //han er en real kar,

har mange sterke sønner, //som er til hans forsvar.

De lider mye nød og tvang, //og lider mycket ondt iblant,

det står til domses karakter, // vi skriver inte mer.
Ja, hester han dressere kan // som på en eksismo

Han kommer inn på hver en mann, // dom tror på hanses ord.

Då han hurtig tømmen tar, // så kjenner dom hans tømmelag,

på to ben han dom fort kan få, // så fort han ønske vil.
Men det hender også mang en gang // at disse tatrene

i store følger møter opp // så hver och en kan se.

Ja, føst så blir det takk for sist, // med kaffi slukker dom sin tyst,

senn blir det talt om vidt og bredt // hva dom har hørt og sett.
Landhandlar en, landhandlar to, // om han er noget dyr,

med tomme flasker går dom inn // og kjøper politur.

Det blir en restrasjon // som fresker på et tatermot,

et rus iblant gjør godt // og vel i både kropp og sjel.
Ned Kelly (2003)

Ned Kelly er australsk film fra 2003. Filmen er basert på romanen Our Sunshine som handler om livet til Ned Kelly, hvor alt utspilles i Australia på 1880-tallet. Ned Kelly ble sett på som Australias svar på Robin Hood. Skuespillerne Orlando Bloom, Heath Ledger og Geoffrey Rush er i hovedrollene.
Parimatidium

Utseende

Nokså små til middelsstore, ovale, blankt rødlige skjoldbiller.  Antennene er tynne, 11-leddete, omtrent halvparten så lange som kroppen. Pronotum er halvsirkelformet, sidekanten danner en kontiuerlig kurve med dekkvingene. Dekkvingene er rundede, uten utvidete sidekanter, med 10 fine punktrader, i spissen er ytterkanten sagtakket. På beina har klørne en kraftig tann ved roten.

Levevis

Både larver og voksne lever på planter og eter fra dem. Ingenting er kjent om biologien til disse artene.

Utbredelse

Slekten er kjent fra Fransk Guyana, Surinam og Brasil.
Tin Hat Linux

Tin Hat Linux er en sikkerhets-fokusert Linux-distribusjon som er basert på Gentoo. Dens formål er å sørge for et sikkert, stabilt og raskt skrivebordmiljø som utelukkende kjører i datamaskinens hovedminne. Tin Hat kan startes fra CD eller USB minnepenn, men den starter ikke noe filsystem direkte fra bootenheten. Isteden brukes et stort SquashFS fra bootenheten som ekspanderer inn i tmpfs. Dette forårsaker en lang oppstartsprosess, men raske hastigheter i bruk
Siste versjon er 20130228 fra 28. februar 2013.
Biltema

Historikk

Sten Åke Lindholm hadde i lengre tid stilt seg spørsmålet om hvorfor bildeler og tilbehør for biler var så dyrt. Han la merke til at fortjenestemarginen på bilene som ble solgt av billeverandører var lav. Den lave fortjenesten på bilene ble deretter tatt inn igjen ved mye høyere fortjenestemarginer på reservedeler, tilbehør og service. Lindholm ønsket å kutte mellomleddene og kjøpe direkte fra produsent for å kunne tilby lavere priser til forbrukerne. Lindholm begynte å oppsøke produsenter av flere forskjellige produkter. Forretningsidèen var å tilby «varer av god kvalitet til en god pris», og målgruppen var bileiere. 
I 1963 startet han postordre- og detaljhandelsfirmaet Biltema under navnet “Handelsbolaget BIL-TEMA”. Idèen ble senere utviklet til å merke produktene med varemerket «Biltema» for å styrke varemerket, og etter noen år i kjellerlokale ble postordrevirksomheten utvidet med en liten butikk, også den i samme kjeller. 
I 1976 hadde omsetningen steget til ca. 25 millioner svenske kroner, og foretaket flyttet til nye egne lokaler i Torvingeområdet i Linköping. Lokalarealet var på hele 6 000 m2 og inneholdt både postordre, sentrallager og en butikk på 250 m2. Butikken ble senere bygd ut til ca. 2 700 m2 på begynnelsen av 80-tallet. På slutten av 1970-tallet bygde firmaet dessuten opp strategiske innkjøpskontorer verden over.
I 1983 ble det første varehuset utenfor Linköping åpnet. Det skjedde i Norge. Den norske etableringen ble i 1986 etterfulgt av en tilsvarende etablering i Finland, og siden har et større antall varehus i Danmark blitt åpnet. Videre har selskapet utvidet i hele Norden og i dag har Biltema 136 varehus i de fire nordiske landene.

Biltema Norge

Virksomheten i Norge er i dag organisert i selskapet Biltema Norge AS, med hovedkontor på Jessheim. 
Selskapet har i dag  64 varehus, og ca 1400 ansatte i Norge. I løpet av seks år har driftsinntektene økt med over 70 prosent fra 2,23 milliarder i 2012 til 3,96 milliarder i 2017.

Sortiment

Biltema har lenge vært en leverandør av biltilbehør, reservedeler og verktøy, men selskapet har utvidet sortimentet kraftig, og har i dag  over 19 000 varer innenfor 8 varegrupper, og et av landets bredeste utvalg. Sortimentet dekker en rekke produktkategorier med relativt lave priser. Sortimentet er delt inn i følgende kategorier: «BIL-MC», «BÅT», «FRITID», «HJEM», «KONTOR–TEKNIKK», «BYGG», «BILPLEIE», og «VERKTØY».

Varehus

Materialene i fasaden på varehusene er hovedsakelig betong og glass. Biltema bygger såkalte «trege» bygg. De er energieffektive, brannsikre, trenger lite vedlikehold, mye glass/naturlig lys og tilrettelagt for kunder med funksjonshemning. Fjellvarme har blitt en sentral oppvarmingskilde på alle prosjekter.

Biltema Real Estate

Biltema Real Estate eier i dag  ca. 800 000 kvadratmeter bygningsmasse, inklusive lagrene i Halmstad. I tillegg kommer pågående prosjekter som utgjør ca. 200 000 kvadratmeter per høst 2018. Dermed er Biltema Real Estate en stor eiendomsaktør i Norden. Finansieringen skjer med egne midler fra overskuddet i Biltema.